b"\n_START_ARTICLE_\nTheben (Hellas)\n_START_SECTION_\nTidlig historie\n_START_PARAGRAPH_\nGrekerne tilskrev grunnleggelsen av Theben til den mytiske Kadmos, en f\xc3\xb8nikisk fyrste fra Tyr (i dagens Libanon) og bror av Europa. Kadmos var kjent for \xc3\xa5 ha l\xc3\xa6rt grekerne alfabetet og for \xc3\xa5 bygge akropolis i Theben, som ble kalt Kadmeia i hans \xc3\xa6re, og som ble et intellektuelt, \xc3\xa5ndelig og kulturelt senter. Arkeologiske utgravninger i og rundt Theben har avdekket gravkister datert til mykensk tid som inneholdt v\xc3\xa5pen, elfenbein og steintavler p\xc3\xa5 inskripsjoner med Linear B. Dets navn p\xc3\xa5 de lokale tavlene, og i tavler funnet i Mykene, ble transkribert TE-QA-I (TH Ft 140.1), forst\xc3\xa5tt til \xc3\xa5 bli lest som *T\xca\xb0\xc4\x93g\xca\xb7ai (gammelgresk \xce\x98\xe1\xbf\x86\xce\xb2\xce\xb1\xce\xb9, Th\xc4\x93bai), og TE-QA-DE (MY X 508; TH Wu 65.a) for *T\xca\xb0\xc4\x93g\xca\xb7asde (gammelgresk \xce\x98\xce\xae\xce\xb2\xce\xb1\xcf\x83\xce\xb4\xce\xb5, Th\xc4\x93basde)._NEWLINE_Det synes trygt \xc3\xa5 slutte at *T\xca\xb0\xc4\x93g\xca\xb7ai var et av de f\xc3\xb8rste greske samfunn som ble trykket sammen bak en befestet by, og at den eide sin betydning i forhistoriske dager \xe2\x80\x94 som senere \xe2\x80\x94 til sin milit\xc3\xa6re styrke. Forskeren Sigrid Deger-Jalkotzy har hevdet at statuebasen fra Kom el-Hetan i det egyptiske konged\xc3\xb8mmet (LHIIIA:1) til farao Amenhotep III, omtaler et navn tilsvarende til Theben, stavet i kvasi-stavelser med hieroglyfer som d-q-e-i-s, og betraktes \xc3\xa5 v\xc3\xa6re en av fire tj-n3-jj (Danaan?) konged\xc3\xb8mmer verd \xc3\xa5 nevne (ved siden av Knossos og Mykene). *T\xca\xb0\xc4\x93g\xca\xb7ai tapte kontakt med Egypt, men fikk den med \xc2\xabMilatos\xc2\xbb (hettittiske Milawata) og \xc2\xabKypros\xc2\xbb (hettittiske Alasiya). P\xc3\xa5 slutten av LHIIIB, i henhold til Palaima, , var *T\xca\xb0\xc4\x93g\xca\xb7ai istand til \xc3\xa5 trekke ressurser fra elven Lamos i n\xc3\xa6rheten av fjellet Helikon, og fra Karystos og Amarynthos p\xc3\xa5 gresk side av Euboia._NEWLINE_Det er vanskelig \xc3\xa5 trekke ut noen som helst historiske fakta ut av mengden av myter. De forskjellige gruppene kan ikke v\xc3\xa6re fullt ut koordinert, og i tillegg er Theben utelatt i de homeriske diktene. P\xc3\xa5 den andre siden kan ikke disse mytene fullstendig forkastes, som ble vist av utgravninger i 1909 av Kadmeia. Det ble funnet en samling av mesopotamiske sylinder-segler, inkludert et som refererte til en kassittisk konge som hersket mellom 1381 og 1354 f.Kr. _NEWLINE_Som et befestet samfunn, tiltrakk Theben seg oppmerksomhet fra angripende dorere, i henhold til tidlig historiefortellinger, og det faktum av dorernes erobring av Theben er antagelig gjenfortalt i fortellingene om p\xc3\xa5f\xc3\xb8lgende legendariske angrep p\xc3\xa5 byen._NEWLINE_Thebens sentrale posisjon og milit\xc3\xa6re sikkerhet av byen ga den en framgang og ledende posisjon p\xc3\xa5 Euboia, og fra de tidlige dager sikret Theben seg et overherred\xc3\xb8mme blant deres stammefrender i nabobyene. Denne sentraliserte politikken er like mye grunnleggende fakta av Thebens historie som den motstand som de mindre byene ga for \xc3\xa5 motst\xc3\xa5 underleggelse og overherred\xc3\xb8mme. Det finnes ingen detaljer i Thebens tidligste historie som er bevart, unntatt at den ble styrt av en landeiende adel og som trygget sitt herred\xc3\xb8mme med strenge lover om eiendom og eierutbytte.\n_START_SECTION_\nArkaisk og klassisk tid\n_START_PARAGRAPH_\nP\xc3\xa5 slutten av 500-tallet f.Kr. kom Theben for f\xc3\xb8rste gang i fiendtlig forhold med Athen, som hadde bidratt med hjelp til den lille landsbyen Plataiai for \xc3\xa5 opprettholde sin uavhengighet mot dem, og i 506 f.Kr. gjorde de et angrep inn i Attika. Athens uvilje kan best forklare den tilsynelatende upatriotiske holdningen som Theben viste under den persiske invasjonen av det greske fastlandet (480\xe2\x80\x93479 f.Kr.). Selv om en h\xc3\xa6r p\xc3\xa5 400 menn ble sendt til Thermopylene og ble der med Leonidas I av Sparta inntil rett f\xc3\xb8r den siste forsvarskampen da de overga seg til perserne,  og deretter gikk Thebens styrende aristokrati snart over p\xc3\xa5 persernes side, og sl\xc3\xa5ss for Xerxes I av Persia med stor ferdighet i slaget ved Plataiai i 479 f.Kr. De seierrike grekerne straffet deretter Theben ved \xc3\xa5 frata byen lederskapet i det boiotiske forbund, men et fors\xc3\xb8k fra Sparta p\xc3\xa5 \xc3\xa5 fordrive byen fra det delfiske amfiktyoni ble dog forhindret ved at Athen gikk imellom._NEWLINE_I 457 f.Kr. trengte Sparta en motvekt mot Athen i sentrale Hellas og endret sin politikk og reinstallerte Theben som den dominerende makten p\xc3\xa5 Boiotia. Den store borgen Kadmeia tjente denne hensikten godt ved \xc3\xa5 v\xc3\xa6re en motstandsbase da Athen angrep og okkuperte resten av landet (457\xe2\x80\x93447 f.Kr.). I Peloponneskrigen ble Theben bitre over den st\xc3\xb8tte som Athen ga de mindre byene p\xc3\xa5 Boiotia, og s\xc3\xa6rlig til Plataiai som thebanerne fors\xc3\xb8kte forgjeves \xc3\xa5 utrydde i 431 f.Kr. Med hjelp fra Sparta beleiret thebanerne Plataiai og greide til sist \xc3\xa5 \xc3\xb8delegge byen etter at den ble erobret i 427 f.Kr.  I 424 f.Kr. greide thebanerne \xc3\xa5 sl\xc3\xa5 tilbake og p\xc3\xa5f\xc3\xb8re athenerne et betydelig nederlag i slaget ved Delion, og for f\xc3\xb8rste gang klarte de \xc3\xa5 full effekt av den stramme milit\xc3\xa6re organiseringen som til sist gjorde Theben til en dominerende makt i Hellas._NEWLINE_Da Theben fikk vite, etter Athens nedgang ved slutten av Peloponneskrigen, at Sparta ville beskytte de bystater som de hadde til hensikt \xc3\xa5 annektere, br\xc3\xb8t de alliansen. I 404 f.Kr. hadde krevd fullstendig \xc3\xb8deleggelse av Athen, men i 403 f.Kr. hadde de likevel i all hemmelighet st\xc3\xb8ttet gjeninnf\xc3\xb8relsen av demokratiet for \xc3\xa5 f\xc3\xa5 en motvekt mot Sparta. Noen f\xc3\xa5 \xc3\xa5r senere, p\xc3\xa5virket muligens av persisk gull, utgjorde thebanerne kjernen i et forbund mot Sparta. I slaget ved Haliartos (395 f.Kr.),  og slaget ved Koroneia (394 f.Kr.),  viste Theben igjen deres \xc3\xb8kende milit\xc3\xa6re kapasitet ved \xc3\xa5 holde stand mot spartanerne. Resultatet av krigen var likevel \xc3\xb8deleggende for Theben da fredsavtalen i 387 f.Kr. innebar fullstendig selvstendighet for alle greske byer og tap thebansk politisk kontroll. Thebens makt ble ytterligere minsket i 382 f.Kr. da en spartansk styrke okkuperte Thebens borg ved et forr\xc3\xa6dersk kupp. F\xc3\xb8rst tre \xc3\xa5r senere ble den spartanske garnisonen forvist og en demokratisk konstitusjon ble opprettet istedenfor det tradisjonelle oligarkiet. I de p\xc3\xa5f\xc3\xb8lgende krigene mot Sparta, viste den thebanske h\xc3\xa6ren, trenet og ledet av Epaminondas og Pelopidas, som en framragende krigsmaskin. Etter noen \xc3\xa5r med flyktige kamper, hvor Theben etablerte kontroll over hele Boiotia, endte krigen i 371 f.Kr. i formidabel seier over spartanerne ved Leuktra. Seierherrene ble hyllet over hele Hellas som forkjempere for de undertrykte. De bar sine v\xc3\xa5pen til Peloponneshalv\xc3\xb8ya og i spissen for et stort forbund, knuste de endelig Spartas makt; ikke bare milit\xc3\xa6rt, men ogs\xc3\xa5 ved \xc3\xa5 frigj\xc3\xb8re mange slaver, som var grunnlaget for Spartas \xc3\xb8konomi. Tilsvarende h\xc3\xa6rtokt ble f\xc3\xb8rt i Thessalia og i Makedonia for \xc3\xa5 regulere de politiske forholdene i disse regionene._NEWLINE_Imidlertid var Thebens overtak av kort varighet da de bystater som byen beskyttet, nektet etter hvert \xc3\xa5 bli varig underlagt Thebens politiske kontroll. Byens fornyede rivalisering med Athen, som hadde alliert seg med Theben i 395 f.Kr. i frykt for Sparta, hadde siden 387 f.Kr. klart \xc3\xa5 balansere Thebens makt og s\xc3\xa5ledes forhindret et thebansk storrike. Da Epaminondas ble drept i slaget ved Mantineia i 362 f.Kr.,  sank byen igjen ned til en posisjon som en sekund\xc3\xa6r makt. I en krig med nabostaten Fokida som varte i \xc3\xa5rene 356\xe2\x80\x93346 f.Kr., klarte Theben ikke en gang \xc3\xa5 opprettholde sin makt i sentrale Hellas, og ved \xc3\xa5 invitere Filip II av Makedonia for \xc3\xa5 f\xc3\xa5 knust Fokida en gang for alle, s\xc3\xb8rget de ogs\xc3\xa5 for \xc3\xa5 utvide den makedonske monarkens makt innenfor farlig n\xc3\xa6rhet av sine egne grenser. Et skifte i stemningen kom i 338 f.Kr. da folketaleren Demosthenes overtalte thebanerne til \xc3\xa5 alliere seg med Athen i et siste fors\xc3\xb8k p\xc3\xa5 \xc3\xa5 forhindre Makedonias innmarsj i Attika. Soldatene fra Theben tapte det avgj\xc3\xb8rende slaget ved Khaironeia i 338 f.Kr.,  og med det ogs\xc3\xa5 et hvert h\xc3\xa5p om gjenopptakelse av kontrollen over Hellas. Filip var bestemt p\xc3\xa5 \xc3\xa5 frata Theben dets herred\xc3\xb8mme over Boiotia, men et ikke suksessfullt oppr\xc3\xb8r i 335 f.Kr. mot Filips s\xc3\xb8nn Aleksander og hans greske allierte f\xc3\xb8rte til at byen ble straffet med \xc3\xb8deleggelse, unntatt, i henhold til tradisjonen, templene og huset til poeten Pindar._NEWLINE_Mens Aleksander triumferte i nord, gjorde thebanerne og athenerne nok et oppr\xc3\xb8r. Aleksander reagerte \xc3\xb8yeblikkelig, men mens andre greske byer igjen n\xc3\xb8lte, besluttet Theben \xc3\xa5 gj\xc3\xb8re motstand med all sin kraft. Det var nyttel\xc3\xb8st, og byen ble rasert til grunnen med massakre av dets innbyggere, og dets omr\xc3\xa5der og eiendommer ble fordelt mellom andre byer i Boiotia. De thebanerne som overlevde ble solgt som slaver. Igjen sparte Aleksander kun prestene, de som st\xc3\xb8ttet Makedonia, og etterkommerne av Pindar. \xc3\x98deleggelsen av Theben fikk Athen til \xc3\xa5 underkaste seg, og i henhold til Plutark, et s\xc3\xa6rskilt sendebud fra Athen, statsmannen Fokion, en motstander av den antimakedonske fraksjonen, klarte \xc3\xa5 overtalte Aleksander til \xc3\xa5 oppgi sine krav om at de antimakedonske lederne skulle sendes i landflyktighet, da s\xc3\xa6rlig Demosthenes.\n_START_SECTION_\nHellenistisk og romersk tid\n_START_PARAGRAPH_\nSelv om Theben ble \xc3\xb8delagt av Aleksander den store, har den senere antikke litteraturen tendert til \xc3\xa5 behandle det som en utsvevelse og en av de f\xc3\xa5 misgjerninger som Aleksander var ansvarlig for. Theben hadde tradisjonelt v\xc3\xa6rt s\xc3\xa6regen til hvilken gresk bystat som til enhver tid var ledende. De allierte seg med Perserriket mot den spartanske og athenske allianse, allierte seg med Sparta da Athen synes allmektig, og allierte seg med Makodonia mot Fokis._NEWLINE_Aleksanders far Filip hadde vokst opp i Theben, om enn som et velst\xc3\xa5ende gissel, og hadde l\xc3\xa6rt mye om krigskunsten fra den thebanske h\xc3\xa6rf\xc3\xb8reren Pelopidas. Filip selv \xc3\xa6ret dette faktum og s\xc3\xb8kte alltid allianse med Theben og Boiotia, selv i hendelsene opp mot Khaironeia. heben ble ogs\xc3\xa5 oppfattet som den eldste og mest fornemme av de gresk byer med en historie p\xc3\xa5 over 1000 \xc3\xa5r. Plutark har fortalt at n\xc3\xa5r Aleksander i sine senere erobringer kom om over en tidligere thebaner, fors\xc3\xb8kte han \xc3\xa5 b\xc3\xb8te p\xc3\xa5 sin \xc3\xb8deleggelse av Theben med \xc3\xa5 favorisere disse. Etter at Aleksander var d\xc3\xb8d ble Theben reetablert av Kassandros, kanskje for avhjelpe Aleksanders overgrep, men Theben kom aldri tilbake til sin tidligere storhet._NEWLINE_I 197 f.Kr. gjorde Theben sammen med flere andre byer i Boiotia oppgj\xc3\xb8r mot Makedonia, og ble isteden gjort til vasall av romerne. Romertiden var preget av fred, Pax Romana, over en lang periode. I 86 f.Kr. gikk Mitridates VI av Pontos til krig mot Romerriket, og Boiotia st\xc3\xb8ttet ham, men gikk tilbake til romerne da Lucius Cornelius Sulla invaderte landet. Under den romerske okkupasjonen var det en generell nedgang for b\xc3\xa5de Theben og Boiotia. P\xc3\xa5 100-tallet e.Kr. \xc3\xb8kte nedgangen, avbefolkningen og utarmingen. Strabon beskriver den som knapt en landsby, og p\xc3\xa5 Pausanias tid (midten av 100-tallet e.Kr.) var det bare citadellet som var bebodd. P\xc3\xa5 200- og 300-tallet var tiden preget av invasjoner fra germanske folkeslag. Kristendommen kom tidlig til omr\xc3\xa5det, allerede p\xc3\xa5 100-tallet. Den f\xc3\xb8rste biskopen av Theben, apostelen Rufus (egentlig Roufos), ogs\xc3\xa5 kalt \xc2\xabden utvalgte\xc2\xbb og nevnt i Paulus' brev til romerne  og d\xc3\xb8de martyrd\xc3\xb8den en gang mellom 54-68 e.Kr.\n_START_SECTION_\nBysantinsk og latinsk tid\n_START_PARAGRAPH_\nBoiotia fikk f\xc3\xb8rst \xc3\xb8konomisk framgang under \xc3\x98stromerriket. Theben ble den fremste byen i omr\xc3\xa5det i bysantinsk tid (395-1204 e.Kr.). Omr\xc3\xa5det utviklet flere kommersielle aktiviteter, ogs\xc3\xa5 landbruksprodukter. Fra 900-tallet ble Theben et senter for den nye silkehandelen i slik grad at p\xc3\xa5 midten av 1100-tallet var byen blitt den st\xc3\xb8rste produsenten i hele Det bysantinske riket og overgikk selv Konstantinopel. Kvinnene i Theben var ber\xc3\xb8mte for deres dyktighet som vevere. Silke fra Theben ble priset over alt annet i denne tiden, b\xc3\xa5de for kvalitet og sitt gode omd\xc3\xb8mme._NEWLINE_Omr\xc3\xa5det ble herjet av bulgarere i 1040 og plyndret og rasert av normannere i 1146, men Theben kom seg raskt og fortsatte sin \xc3\xb8konomiske framgang fram til Det bysantinske riket gikk i oppl\xc3\xb8sning i 1204 ved det fjerde korstog. I l\xc3\xb8pet av den f\xc3\xb8rste tiden ble omr\xc3\xa5det ogs\xc3\xa5 tilfluktsted for flyktninger. If\xc3\xb8lge den spanske rabbineren Benjamin av Tudela levde det 2000 j\xc3\xb8der i Theben engasjert i veving og farging av silke._NEWLINE_Takket v\xc3\xa6re sin rikdom ble byen valgt av det frankiske dynasti de la Roche som hovedstad for den kortlevde staten til det katalanske selskap (Companyia Catalana d'Orient). I 1379 tok et selskap av leiesoldater fra Navarra og Gascogne byen med st\xc3\xb8tte fra erkebiskop Simon Atumano i kj\xc3\xb8lvannet av Det latinske riket. Det latinske (katolske) hegemoniet i Theben varte fram til 1458 da det muslimske osmanske riket  erobret Theben, og d\xc3\xb8pte byen om til \xc4\xb0stefe. Osmanerne okkuperte omr\xc3\xa5det fram til 1829 (i navnet til 1832), unntatt for en periode da omr\xc3\xa5det var okkupert av Venezia i 1687\xe2\x80\x931699.\n_START_SECTION_\nDagens Theben\n_START_PARAGRAPH_\nDagens Theben er betydelig markedsby sentralt i et jordbruksomr\xc3\xa5de, kjent for sin mange produkter som hvete, olivenolje, vin, tobakk og bomull. Fram til 1980-tallet var det ogs\xc3\xa5 en del industrielle komplekser, men p\xc3\xa5 slutten av ti\xc3\xa5ret og begynnelsen av 1990-tallet flyttet det meste av industrien s\xc3\xb8rover og n\xc3\xa6rmere hovedstaden Athen. Byen er knyttet med jernbane til hovedstaden. Det bor rundt 20 000 mennesker i dagens by._NEWLINE_Turisme i omr\xc3\xa5det er hovedsakelig basert i byen og en del av de omliggende landsbyene. Rundt 20 km s\xc3\xb8r for Theben ligger stedet for slaget ved Plataiai i 479 f.Kr., som avsluttet perserkrigene. Omtrent like langt unna, 19 km s\xc3\xb8rvest er slagmarken for Leuktra hvor Theben br\xc3\xb8t Spartas makt i 371 f.Kr. Blant de f\xc3\xa5 antikke ruinene i Theben er levningene av bymurene, foruten Kadmeia, den sentrale borgen eller akropolis, som ligger i sentrum av byen. Beklageligvis er den dekket av en moderne bygning som har hindret arkeologiske unders\xc3\xb8kelser. Lokaliseringen av byens syv porter er kjent, men kun levningene etter fundamentet til et rundt\xc3\xa5rn ved porten Elektra p\xc3\xa5 s\xc3\xb8r\xc3\xb8stsiden av den gamle byen finnes fortsatt. I tillegg er det levninger av Ismeneion, det vil si tempelet til Apollon Ismenios. Helligdommen Kabeirion i Theben kommer man til ved \xc3\xa5 ta vegen til Livadi\xc3\xa1 og deretter rundt fem km hvor stedet finnes p\xc3\xa5 en h\xc3\xb8yde stengt bak et gjerde. Ruinene omfatter deler av et tempel og et amfiteater._NEWLINE_Museet i Theben ligger p\xc3\xa5 nordsiden av byen ved siden av frankisk t\xc3\xa5rn fra 1200-tallet. Blant museets gjenstander finnes lokale kunstgjenstander, blant et antall kouros fra rundt 550 f.Kr., segler fra Midt\xc3\xb8sten gjort i lasurstein, og mykenske amforaer med inskripsjoner i Linear B fra 1200-tallet f.Kr. som ble funnet i Kadmos' palass (Kadmeia)._NEWLINE_Grunnet Thebens relative n\xc3\xa6rhet til andre og langt mer ber\xc3\xb8mte reisem\xc3\xa5l, blant Athen og Khalkis, og ved at dets arkeologiske steder er lite utviklet og tilrettelagt, har Theben ikke dratt fordel av turisttrafikken i samme grad som andre greske steder."